Document ID: /roh_data/filtered/fineweb-2-filterrobots_roh.jsonl.gz/4413

In emprim sboz aveva la Baselgia evangelic-refurmada gia tramess la primavaira 2011 en consultaziun. Quel aveva dentant procurà per critica – surtut pervi da dus puncts:
- il dumber da las plaivs en il Grischun duai vegnir reducì sin 19
- il pe da taglia duai vegnir unifitgà per tut las plaivs dal Grischun
Quests dus puncts han ins ussa stritgà en la versiun surlavurada che la sinoda ha discutà glindesdi e mardi en sia sesida a Cuira.
L'emprim sboz era memia radical - dentant betg fauss.
Ina revisiun totala da la constituziun saja ina bun'occasiun da ponderar da nov l'entira baselgia, declera la decana Cornelia Camichel Bromeis. Las debattas e discussiuns en plirs gremis hajan mussà en tge direcziun che la Baselgia evangelica duai ir. Quai saja stà in process impurtant.
La proposta actuala saja surtut en ina lingua fitg simpla. La finamira saja d'avair ina constituziun che mintgin e mintgina sin via chapeschia – enstagl d'ina constituziun plaina cun construcziuns teologicas. Che l'entira lavur va a fin gist durant l'onn da 500 onns refurmaziun, è per Cornelia Camichel Bromeis in ferm simbol.
Ultim pled en chapitel han las refurmadas ed ils refurmads
Suenter la debatta en la sinoda evangelica surlavura la cumissiun anc ina giada las propostas ed elavurescha in messadi per il cussegl grond evangelic. Quel tracta la refurma en sia sesida dal zercladur. La populaziun refurmada duai lura votar la primavaira 2018 en chaussa.
L'entira revisiun da la constituziun ha custà circa 600'000 francs.
RR actualitad 17.00+